Ons word oud - Die verkeerde pad - www.bybelkennis.co.za
We know nothing of humility by nature, for we are all born proud – J.C. Ryle
Maar watter raad gee ons sekulêre wêreld aan ou mense? Ontspan. Doen net wat jy geniet. Stadiger. Wees gemaklik. Jy is nie veronderstel om nog kreatief te wees nie; jy moenie meer verantwoordelikheid aanvaar om doelgerigte instellings te lei nie. Jy is af van die trapmeule en uit uit die rotteresies. Uiteindelik kan jy nou daarop konsentreer om die lewe te geniet. Jy het jou pensioen en mediese skema; daar is klubs, kompetisies, speletjies, toere en vermaak wat help dat jy die tyd omkry.
Vul jou lewe met dinge wat jou interesseer. Ten opsigte van die samelewing is jy nou op die rak – jy kan nou net aan jouself dink sonder om na ander om te sien en oor hulle bekommerd te wees. Baie bejaardes leef asof hulle lewe van aftrede met genoeg gesondheid vir altyd gaan duur – daarvoor sal nuwe vooruitgang op mediese gebied sorg. As jou lewe vervelig is, is dit jou eie skuld.
Dit is die verkeerde pad. As ons die teken "Geen Ingang" sien, weet ons ons is besig om iets te ignoreer. Dit geld vir ons huidige kultuur se agenda vir oud word. Hierdie agenda, dalk goed bedoel, is misleidend en bereik presies die teenoorgestelde van wat dit veronderstel is om te bereik. Wat is verkeerd met die agenda? Dit skryf ledigheid, selfgesentreerdheid en onverantwoordelikheid voor. Mettertyd kry ons die gevoel dat die lewe nie die moeite werd is nie – jou lewe is nie meer betekenisvol nie.
Die ondervinding om nie meer saam met ander in 'n span te werk om iets wat die moeite werd is, te bereik nie, lei tot eensaamheid, rusteloosheid en terneergedruktheid. As jy niks het om na vooruit te sien nie, word jy toenemend ontevrede met die manier waarop dinge is. Jy voel jy het die reg om beter versorg te word as wat tans die geval is. Die feit dat jy nie meer onder druk is om jou verstand te gebruik om dinge te leer of probleme op te los nie, beteken jou intelligensie lê braak en gaan mettertyd agteruit. Die wêreld se agenda vir veroudering is 'n resep om jouself te isoleer en 'n vervelige lewe. Bejaardes word mettertyd losgemaak van die lewe van hulle kerngesinne – dit is verkeerd.